Am zwette Hanning

Zum Wedderbrophet:

Grundsau! Grundsau!

Saag uns mol vum Wedder nau!

Iss der Winder ball verbei,

Odder watt’s noch wieschter sei?

Die Grundsau

Waart emol! Am zwette Hanning

Weis ich dihr mei Wedderlanning:

Ya, des weess ich viele besser

Wie die Dokter un Brofesser!

Deel, die gucke naach die Stanne,

Wolle’s Wedder datte lanne;

Dann sinn annre Weddermenner,

Deide’s Wedder vum Kalenner.

Meene noch, die Gensbrophete

Wunners, was sie wisse deete;

Was sie bralle, was sie boche,

Mit’me dumme Gensegnoche!

Glaabt net yedre alde Fraa!

Ich geh annerschter do draa:

Hawwich net en gudie Naas,

Besser wie en Wedderglaas?

Wann ich aa noch schlaefrich bin,

Hawwich’s awwer doch im Sinn,

Iwwerdem mol uffzuschteh

Un mol aus’em Loch zu geh.

Iss es dann en wennich drieb,

Well, des waer mer graad so lieb;

Schnee un Kelt waer dann verbei,

Friehyaahrswedder hett mer glei.

Un dann fang ich aa zu danze,

Fress mer mol en voller Ranze;

Ya - des macht mich immer lache -

Brauch aa net emol zu schaffe!

Awwer, scheint en bissel Sunn,

Bleibt der Winter, weess ich schun,

Immer noch sex Woche lang;

Un do watt’s mer angscht un bang.

Ei, was hett ich dann zu lewe?

Ya, do kaemt ich wiescht deneewe!

Kalter Wind un Schnee so dief -

Kaemt am End noch uff „Relief!"

Oh, des waer fer mich en Schand!

Grundsau hot doch meh Verschtand,

Losst sich net dehinner finne,

Brauch sich aa net zwee mol b’sinne.

Un im neegschte Aageblick,

Bin ich schun im Loch zurick;

Winter losst mer Winter sei,

Un dann schlof ich widder ei.

John Birmelin

Abdeeling:Pennsylvanisch-deitsche Schtories unn Gedichder